倪昭卿賦贈葉神童  其一
作者：白玉蟾
朝代：宋

paragraphs: 神童之貌清且奇，神童之道傳希夷。
入室三年丹已熟，肌膚綽約光離離。
結繒自覆有餘樂，曄曄紫芝堪療饑。
跳入壺中人莫見，朝遊五嶽暮瑶池。
有時混世來塵境，短髮鬅鬙滿面垂。
頃刻龍蛇生筆下，爲將高興寄新詩。
我疑虛靜樂山水，來歸舊隠掛冠緌。
願策浮雲飛碧落，致身絳闕長相隨。